**Viem kto som?**

**Čo je to vlastne tá sila ženy?**

Každá z nás má v sebe ženskú časť (jin) a mužskú časť (jang). Niektoré z nás pracujú a sú viac zamerané na mužskú časť, teda uvažujeme viac rozumom, sme zamerané na výsledky...

Ale zabúdame na našu ženskú časť, teda na emócie, srdce a nechať veci plynúť.

Zabúdame na našu intuíciu a snažíme sa všetko riešiť cez rozum.

Počas obdobia, keď som hľadala, ako môžem žiť šťastnejší a uvoľnenejší život, som čítala množstvo kníh a prichádzali mi rôzne články. Začala som viac uvažovať o svojej intuícií.

Krásne je, že keď sa začnete zaoberať nejakou témou, tak sa k vám začnú dostávať ďalšie informácie, alebo ľudia, ktorí vám môžu pomôcť.

Myslím si, že ako ženy toho zvládame veľmi veľa. Často krát sme ale podceňované, alebo sa podceňujeme samé. Neuvedomujeme si, čo všetko zvládneme a hovoríme si, že veď to nič nie je. Potrebujeme si to uvedomiť. Potrebujeme pracovať na svojej sebahodnote, sebadôvere. Počas rodičovskej som mala pocit a aj som si to hovorila, že ma majú za slúžku. Navariť, upratať, o všetko sa postarať. Asi to poznáte. Všetko vo mne sa búrilo a potrebovalo sa vyjadriť :). Potrebovala som začať tvoriť a venovať sa tomu, čo má podľa mňa zmysel. Samozrejme, starostlivosť o deti, domácnosť má zmysel. Myslím si ale, že sme rôzne a niektoré sme spokojné keď budujeme kariéru, niektoré sme sa našli v role matky alebo to chceme skĺbiť. Ja som túžila to dať všetko dokopy.

Materstvo mi zmenilo pohľad na svet. Keď sa mi narodil syn (moje prvé dieťatko), tak som naňho dlho pozerala ako na najväčší zázrak. Postupne ako rástol som sledovala ako sa snaží presadiť svoje rozhodnutia. Keď prišlo to "krásne" obdobie vzoru, hovorila som si, kde mám to zlaté chlapčiatko :). Je to proste normálne, že sa potrebujeme vyjadriť, to čo chceme, po čom túžime. Deti nám to krásne ukazujú. Keď niečo robia, tak sa proste celou bytosťou sústredia na tú prácu, hru. Keď sa tešia, tak sa tešia a keď plačú tak plačú. My sme neustále mysľou niekde inde. Keď upratujem, tak premýšľam čo ešte všetko mám spraviť, nakúpiť....

Ale keď tvorím, som tu, v prítomnosti a sústreďujem sa iba na tvorenie. Často sa mi stávalo, že som zabudla pri tvorení na čas. Keď som už mala deti väčšie a začali chodiť do školy a škôlky a ja som mala doobedie na tvorenie, stávalo sa mi, že som si až okolo obedu uvedomila, to už je toľko hodín??

Do všetkého čo som tvorila, či to bolo maľovanie, šitie šperkov alebo tvorba ebookov a online programov, som dávala časť zo seba. Tešila som sa z každej jednej vytvorenej vecičky a mala som radosť, keď mi niekto napísal, že mu môj produkt pomohol, alebo že sa teší zo šperku. Toto je to, čo ma poháňa ísť ďalej.

Keď začnete objavovať samú seba, svoje túžby, uvedomíte si aké talenty a dary máte, zmení to váš život. Budete šťastnejšie, a spokojnejšie a to bude cítiť aj vaša rodina.

Kedysi som sa nad tým veľmi nezamýšľala, až keď som sa začala zaoberať osobnostným rozvojom, aké je moje poslanie? Mám tu len tak žiť zo dňa na deň? Nič viac za tým nie je? Verím tomu, že si môžeme vytvoriť život po akom túžime. Samozrejme treba na tom pracovať, nejde to len tak zo dňa na deň.

Mám kamarátku, ktorá tvorí nádherné liečivé omaľovánky. Zopár ich doma mám a jednu mám zarámovanú. Vždy keď ma prepadli pochybnosti a pozrela som sa na ten obrázok, akoby mi znova dodal silu. Je to kresba ženy. Každá z nás v jej obrázkoch nájde niečo čo práve potrebuje.

Mne tento obrázok ženy, ukazuje aká je v nás sila. Sme jemné a silné zároveň. Zvládneme "rozbúriť moria", ale aj všetko zjemniť. Pod našimi rukami dokáže všetko rásť a byť v súlade. Vytvárame domov s láskou a dávame svoju energiu do všetkého okolo nás.

Asi ste teraz zvedavé na ten obrázok, tu je fotka.